Nõukogu otsus,

21. detsember 1998,

majandus- ja rahanduskomitee koosseisu käsitlevate üksikasjalike sätete kohta

(98/743/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 109c lõiget 3,

võttes arvesse komisjoni ettepanekut, [1]

võttes arvesse Euroopa Keskpanga arvamust, [2]

võttes arvesse valuutakomitee arvamust [3]

ning arvestades, et:

(1) asutamislepingus on sätestatud, et majandus- ja rahanduskomitee tuleks luua majandus- ja rahaliidu kolmanda etapi alguses;

(2) asutamislepingu kohaselt peab nõukogu võtma vastu üksikasjalikud sätted majandus- ja rahanduskomitee koosseisu kohta; liikmesriigid, komisjon ja Euroopa Keskpank nimetavad igaüks komiteesse maksimaalselt kaks liiget;

(3) majandus- ja rahanduskomitee ülesanded on sätestatud asutamislepingu artikli 109c lõikes 2; osana nimetatud ülesannetest peab majandus- ja rahanduskomitee jälgima liikmesriikide ning ühenduse majandus- ja rahandusolukorda ning esitama selle kohta nõukogule ja komisjonile korrapäraselt aruandeid, eriti rahandussuhete kohta kolmandate riikide ja rahvusvaheliste institutsioonidega; majandus- ja rahanduskomitee peab andma oma panuse nõukogu töö ettevalmistamisse, muu hulgas seoses soovitustega, mida on vaja mitmepoolse järelevalve ja asutamislepingu artiklis 103 nimetatud majandusalaste üldsuuniste jaoks, ja seoses otsustega, mida on vaja asutamislepingu artiklis 104c sätestatud ülemäärase eelarvepuudujäägi menetluse osana; arvestades nende ülesannete laadi ja olulisust, on tähtis, et kõik komitee liikmed ja asendusliikmed valitaks asjatundjate hulgast, kes on eriti pädevad majandus- ja rahandusvaldkonnas;

(4) 12. ja 13. detsembril 1997 Luxembourgis kohtunud Euroopa Ülemkogu järeldas resolutsioonis majanduspoliitika kooskõlastamise kohta majandus- ja rahaliidu kolmandas etapis, [4] et majandus- ja rahanduskomitee loob raamistiku nõukogu ja Euroopa Keskpanga vahelise dialoogi alustamiseks ja jätkamiseks kõrgemate ametnike tasandil; kõnealused ametnikud on pärit nii liikmesriikide keskpankadest ja Euroopa Keskpangast kui ka liikmesriikide valitsustest;

(5) "valitsuse" all peetakse silmas nende ministrite haldusala, kes osalevad nõukogu raames majandus- ja rahandusministrite kohtumisel;

(6) Euroopa Keskpanga ja liikmesriikide keskpankade ametnike kuulumine komitee koosseisu ei piira asutamislepingu artikli 107 kohaldamist,

ON VASTU VÕTNUD JÄRGMISE OTSUSE:

Artikkel 1

Liikmesriigid, komisjon ja Euroopa Keskpank nimetavad igaüks majandus- ja rahanduskomiteesse kaks liiget. Nad võivad komiteesse nimetada ka kaks asendusliiget.

Artikkel 2

Komitee liikmed ja asendusliikmed valitakse asjatundjate hulgast, kes on eriti pädevad majandus- ja rahandusvaldkonnas.

Artikkel 3

Kaks liikmesriigi nimetatavat liiget valitakse vastavalt valitsuse ja riigi keskpanga kõrgemate ametnike seast. Asendusliikmed valitakse samade tingimuste kohaselt.

Artikkel 4

Käesolev otsus avaldatakse Euroopa Ühenduste Teatajas.

Käesolev otsus jõustub 1. jaanuaril 1999.

Brüssel, 21. detsember 1998

Nõukogu nimel

eesistuja

M. Bartenstein

[1] EÜT C 125, 23.4.1998, lk 17.

[2] Arvamus on esitatud 26. novembril 1998 (Euroopa Ühenduste Teatajas seni avaldamata).

[3] Arvamus on esitatud 17. novembril 1998 (Euroopa Ühenduste Teatajas seni avaldamata).

[4] EÜT C 35, 2.2.1998, lk 1.

--------------------------------------------------